
אסתר מימון

הצעת חוק סדר הדין הפלילי (תיקון מס' 63) 
(חזקת מסירה לעניין נהיגה בזמן פסילה), התש"ע-2009, של חה"כ אופיר פינס-פז
היו"ר דוד רותם:

בוקר טוב. אנחנו נדון היום בהצעת חוק סדר הדין הפלילי (תיקון מס' 63) (חזקת מסירה לעניין נהיגה בזמן פסילה), התש"ע-2009, של חבר הכנסת אופיר פינס. נגמור את זה לצורך הקריאה השנייה והשלישית. איפה אנחנו נמצאים?

סיגל קוגוט:


הגענו לנוסח מוסכם שהוועדה אישרה לקריאה הראשונה, ושאלנו את כל הגורמים, כי בעבר חשבו שאולי יהיו פה הרחבות לעניין נקודות ולעניין נושאים אחרים, אבל  כולם אמרו שהדבר דורש עבודה נוספת, לכן אנחנו עומדים בדיוק במצב של הנוסח הכחול. כרגע איש לא מבקש להרחיב את הנוסח על עניינים נוספים, ואין מחלוקות על הנוסח.

היו"ר דוד רותם:

אם כך נקרא את הצעת החוק ונצביע עליה. בבקשה, גברתי היועצת המשפטית.

סיגל קוגוט:

חזקת מסירה לעניין נהיגה בזמן פסילה

לעניין עבירה של נהיגה בזמן פסילה מקבל או מהחזיק רישיון נהיגה בלבד, לפי סעיף 67 לפקודת התעבורה‏, נשלחה הודעה על גזר דין שבו הוטלה הפסילה"- - -

היו"ר דוד רותם:

כתוב "מהחזיק" או "מלהחזיק"?

סיגל קוגוט:

בגלל שזה הנוסח שכתוב בסעיף, חזרנו עליו.

היו"ר דוד רותם:

מה זו המלה "מהחזיק"? אני חושב שאין מלה כזאת בשפה העברית, כדאי שתבדקו את זה. לדעתי "מלהחזיק" צריך להיות.

סיגל קוגוט:


זה הנוסח בסעיף 67.

יפעת רווה:

מה שהנסחית שלכם תחליט, אנחנו נקבל.
סיגל קוגוט:

לקחנו את הרישה, גם אם היום זה ארכאי.

יפעת רווה:

לא נגיש הסתייגות...

היו"ר דוד רותם:

אם אני אכתוב "מלהחזיק" תבקשו להגיש הסתייגות...

יפעת רווה:

זה בדיוק מה שאמרתי, שאם תכתבו "מלהחזיק", לא נגיש הסתייגות.

היו"ר דוד רותם:

בעקבות נאומו של שר המשפטים אתמול, שצריך להחזיר את המשפט העברי, עטרה ליושנה, אז "מהחזיק" אני מניח שזה כתוב באיזה מקום במשפט העברי, אז נחזור אחורה.

סיגל קוגוט:

"עניין עבירה של נהיגה בזמן פסילה מקבל או מהחזיק רישיון נהיגה בלבד, לפי סעיף 67 לפקודת התעבורה‏, נשלחה הודעה על גזר דין שבו הוטלה הפסילה או הודעה על ההחלטה בדבר הפסילה עד תום ההליכים בדואר רשום, רואים אותה כאילו הומצאה כדין, וכאילו הודע לנמען על הפסילה לפי סעיף 67 האמור גם בלא חתימה על אישור מסירה כאמור בסעיף 237" - שזה סעיף ההמצאות - "אף אם לא התקיימו הוראות סעיף 237(ג)" - שמחייב את בית משפט לתת את דעתו על זה - "זולת אם הוכיח הנאשם כי לא קיבל את ההודעה מסיבות שאינן תלויות בו ולא עקב הימנעותו מלקבלה, ואם התקיימו כל אלה: חלפו 15 ימים מיום משלוח ההודעה; הנאשם הוזמן לדיון בבית משפט לפי סעיף 237 או בעל-פה לפי סעיף 97;" - שזה בעל פה בבית משפט - "ההזמנה לדיון כאמור בפסקה (2) כללה אזהרה, בכתב או בעל-פה, לפי העניין, שבמועד הדיון עשויה להתקבל החלטה בדבר פסילה, וכן הודעה בדבר תחולת החזקה לפי סעיף זה אם הנאשם לא יתייצב לדיון; הדיון בעניין כאמור בפסקה (2) הסתיים באותו מועד, או שמועד הדיון נדחה לבקשת הנאשם;--

יפעת רווה:

"שונה לבקשת הנאשם" זה צריך להיות.

סיגל קוגוט:


את צודקת.


--בטופס אישור המסירה של דבר הדואר שהוחזר מולאו פרטי מוסר ההודעה, המען והמועד שבהם היא נמסרה והטעם לאי-ביצוע המסירה."
היו"ר דוד רותם:

פה צריך לתקן: "המועד שבהם היא נמסרה, או במקרה שלא נמסרה, הטעם יהיה המסירה."


שלום לך, חבר הכנסת פינס.


פה בסעיף 5 יש סתירה. חסר פה משהו. "מולאו פרטי מוסר ההודעה, המען והמועד שבהם היא נמסרה- - -", הרי אנחנו מדברים על מצב שהיא לא נמסרה.

יפעת רווה:

"והטעם לאי-ביצוע המסירה" לפי העניין.

היו"ר דוד רותם:

צריך להיות פה עוד משהו, כי אחרת זה לא מובן.

יפעת רווה:

לפי העניין.

היו"ר דוד רותם:

או הטעם לאי ביצוע המסירה.

היו"ר דוד רותם:

סגן ניצב שני, אתם צריכים לדאוג. מה שכתוב בסעיף קטן (3) "אזהרה, בכתב או בעל פה, לפי העניין" - אני לא יודע איך אפשר לעשות הזמנה לדיון בכתב או בעל פה - אתם צריכים לדאוג לדבר הזה. 

יפעת רווה:

אפשר, בעל פה זה בדיון.

היו"ר דוד רותם:

אתם מבינים, רבותי, שצריך יהיה לגרום לכך ששופטי תעבורה, כשהם דוחים דיון לבקשת נאשם, יכתבו בפרוטוקול שנאשם הוזהר. אם תשכחו אחר כך כל העסק הזה לא יהיה קיים.

דן שני:

זה ידוע לנו, גם על הטפסים של הדוחות, וגם נסב את תשומת לב כבוד בתי המשפט לכתוב פסקה- - -

היו"ר דוד רותם:

אל תסבו את כבוד בתי המשפט, תסבו את תשומת הלב של השופטים לעניין. 

דן שני:

זו הכוונה.

היו"ר דוד רותם:

הנהלת בתי המשפט, יש פה מישהו? נא לשים לב שבהזמנות זה צריך להיכנס, כי אחרת אנחנו מחוקקים חוק שיהיה חבל. בבקשה, גברתי.

חוה ראובני:

אולי זה מכוסה להנחת דעתכם, אבל לא כתוב פה לאיזו כתובת מבוצעת המסירה של ההודעה על הפסילה. עניין הכתובות הוא עניין קרדינלי בתהליך הזה. יש הכתובת שבדוח או בהזמנה לדין, אולי צריך לחדד לאיזו כתובת המסירה.

אופיר פינס-פז:


לכל הכתובות, לפי דעתי.

היו"ר דוד רותם:

את מחזירה אותי לדיון שניהלנו לפני שבוע בשאלת הכתובת, ואם אדם צריך להודיע או לא צריך להודיע על שינוי כתובת. יש לאדם כתובת שרשומה במשרד הפנים, זו הכתובת הפורמלית שלו, ולכתובת הזאת זה נשלח.

סיגל קוגוט:


הסעיף מפנה ל-237, וסעיף 237 אומר: משלוח מכתב רשום לפי מענו של אדם, התאגיד או חבר בני האדם. אני לא מתקנת בסעיף הזה, כי יש הסעיף המרכזי איך מזמינים אנשים לדיון.

חוה ראובני:

השאלה, אם לא צריך להגיד: לכתובת כאמור בסעיף 237.

סיגל קוגוט:

לא, כי את אומרת שההזמנה תהיה לפי סעיף 237.

אופיר פינס-פז:


היא מעלה נקודה חשובה. זה כאילו טכני, אבל זה מהותי. במשרד הפנים לא פעם רשומה יותר מכתובת אחת, שתדע אדוני.

היו"ר דוד רותם:

יש יותר מכתובת אחת?

חוה ראובני:

על פי חוק אפשר שיהיו שתי כתובות: מען מגורים ומען למשלוח דואר.

חנן אהרון:

עם זה יש לנו בעיה.

היו"ר דוד רותם:

אין לכם בעיה, צריך לשלוח לשתי הכתובות.

חוה ראובני:

לא, למען למשלוח דואר.

אופיר פינס-פז:


אם לא תכתוב את זה במפורש, אדוני היושב-ראש, הם לא ישלחו לשתי הכתובות, חד-משמעית.

חנן אהרון:

אפשר להסתפק במען למשלוח דואר.

היו"ר דוד רותם:

השאלה היא אחרת, אופיר פינס. אם אדם נותן כתובת למשלוח דואר ואדם נותן כתובת מגורים, אני לא אכתוב את זה. אם שליח בית משפט הולך אליו, הוא הולך לכתובת המגורים.

אופיר פינס-פז:


אני אומר לכם: שתי הכתובות, משום שמדובר במסירה ביד. הכתובת למשלוח דואר יכולה להיות תיבת דואר, ששם אין סיכוי שתהיה מסירה ידנית. אדוני היושב-ראש, אם אנחנו רוצים לעשות את מרב המאמצים כדי להבטיח שהתוצאה תהיה התוצאה שאנחנו רוצים, אם יש שתי כתובות תשלחו לשתי הכתובות. במקום 16 שקלים, זה יעלה 32 שקלים.

היו"ר דוד רותם:

אני רוצה לרשום את זה בסעיף 239ב. 

סיגל קוגוט:

לא בסעיף 239.

היו"ר דוד רותם:

מה זה "מענו", זו השאלה. אני רוצה לרשום את זה, רבותי, בסעיף 239ב: " הודעה על גזר דין שבו הוטלה הפסילה או הודעה על ההחלטה בדבר הפסילה עד תום ההליכים בדואר רשום" לכתובותיו הרשומות במרשם האוכלוסין.

סיגל קוגוט:


אם כבר, צריך בסעיף 237, כי זה איך מזמינים אנשים לדיון.

היו"ר דוד רותם:

לא, אני מדבר על המקרה הספציפי הזה, כי פה אני יוצר חזקת מסירה מיוחדת. באופן קבוע, שישברו את הראש, הם רוצים, שיתקנו. אני מדבר על המקרה הספציפי הזה, אני לא מתעסק בכלל בכל המסירות.

אופיר פינס-פז:


את מדברת על החזקה. את עושה דבר שהוא מעבר למה שאת עושה בחוקים אחרים.

היו"ר דוד רותם:

אני עושה פה חזקה מיוחדת. חבר הכנסת פינס צודק - לכתובותיו הרשומות במרשם האוכלוסין. אם יש לו שתי כתובות, שישלחו לשתי הכתובות. 

דן שני:

לא יודעים מראש מתי לא תהיה מסירה, ואז יצטרכו את כל גזרי הדין לשלוח פעמיים.

היו"ר דוד רותם:

דני שני, זה יכול להיות, אבל כדאי לך. עדיף שהחזקה הזאת תחול עליו, אז שלחת שני דברי דואר לשתי הכתובות בדואר רשום.

אופיר פינס-פז:


האדם היחיד שמבסוט פה זה האיש של רשות הדואר, הוא היחיד שמחייך.

הרצל בר-מג:

אנחנו בעד ארבע כתובות...

היו"ר דוד רותם:

אנחנו הופכים את זה במקום מסירה אישית.

דן שני:

מי שמממן את זה, זה לא המשטרה, במקרה הזה, זו הנהלת בתי המשפט.

מלכה צדקה:

אני בטוחה שלא להרבה אנשים יש שתי כתובות. אם אנחנו מעבירים את נטל ההוכחה על הנאשם, שיבוא ויוכיח למה יש לו כתובת כזאת, והוא לא קיבל בכתובת הזאת. זה קצת בעיה מבחינתי.

היו"ר דוד רותם:

לאיזו כתובת תשלחי את זה?

מלכה צדקה:

אני שולחת לכתובת בכתב האישום.

אופיר פינס-פז:


לא טוב, יש לו כתובת למשלוח דואר. תשובה לא טובה.

מלכה צדקה:

זה מה שיש לי.

היו"ר דוד רותם:

כתובת כתב האישום זו הכתובת שרשומה בתעודת הזהות או ברישיון הנהיגה.

חוה ראובני:

אולי הדפיסו את רישיון הנהיגה שש שנים קודם.

אופיר פינס-פז:


ככל שאת מעמיקה בדיון, את מוכיחה לנו כמה נכון לעשות את התיקון הזה.

מלכה צדקה:

בית המשפט מקבל את כתבי האישום מהתביעה כפי שהם. כמו שאתם יודעים מחוק סדר הדין הפלילי, למזכירות בית המשפט אין שום אפשרות לשנות שום דבר על כתב האישום, הכול מצריך חתימת תובע, ולכן אין לי שום דרך לשנות שום דבר.

אופיר פינס-פז:

את לא צריכה לשנות. מישהו ביקש שתשני?

מלכה צדקה:

אם אני שולחת את גזר הדין, אני שולחת לפי הכתובת שמציגים לי. אני לא רשות חוקרת, אני הנהלת בתי המשפט.

סיגל קוגוט:


כתוב היום בסעיף 237 איך מזמינים, וכתוב שזה למענו של האדם.

היו"ר דוד רותם:

שאלה לי אלייך. נהגתי במהירות מופרזת, עצרו אותי, ביקשו את התעודות שלי, נתתי את התעודות, רשמו כתובת, קבעו לי דיון בעוד שמונה חודשים. בינתיים עברתי דירה, שיניתי את הכתובת גם ברישיון הנהיגה, גם בתעודת הזהות גם בביטוח הלאומי. לא התייצבתי לדיון, לאן את שולחת לי את גזר הדין?

מלכה צדקה:

אין לי דרך אחרת מעבר למה שיש לי בכתב האישום.

סיגל קוגוט:


אם התנהל המשפט שבע שנים?

היו"ר דוד רותם:

אם התנהל חמש שנים משפט?

מלכה צדקה:

התובע מבקש אולי לאתר את הכתובת וממציא כתובת חדשה.

היו"ר דוד רותם:

יפעת רווה, את מבינה למה לא הסכמתי לתקן בשבוע שעבר את התקנה שאמרה: תודיע לבית המשפט, עם הכתובת? עכשיו את מבינה למה?

יפעת רווה:

אני הולכת ומבינה.

חנן אהרון:

הם צריכים לקבל ממרשם האוכלוסין.

היו"ר דוד רותם:

דני שני, הבנת, פסקי דין לא יגיעו לעולם. חבר'ה, חבל על הזמן.

אופיר פינס-פז:


הבעיה היא ששר המשפטים מתעסק עכשיו בהחזרת דיני התורה. שמעת את שר המשפטים הבוקר? 

היו"ר דוד רותם:

אני כבר דיברתי על זה בבוקר.

אופיר פינס-פז:

במקום להבין שהמערכת לא עובדת, הוא מתעסק ב- - -

היו"ר דוד רותם:

כתוב פה "עניין עבירה של נהיגה בזמן פסילה מקבל או מהחזיק". שאלתי אותם מה זה "מהחזיק".

אופיר פינס-פז:

איפה זה?

היו"ר דוד רותם:

בחוק שלך, בסעיף 239.

אופיר פינס-פז:

אפשר לשנות, זה לא בכתב אישום...

היו"ר דוד רותם:

אמרתי שזה מלהחזיק, אמרו לי שבזמן המשנה כך אמרו.

אופיר פינס-פז:


רוחו של יעקב נאמן שורה עלינו.

הרצל בר-מג:

השאלה היותר חשובה, האם האדם הסביר בכלל יבין מה כתוב פה "מקבל או מהחזיק". אני בטוח שחלק מאלה שמסביב לשולחן ואני ביניהם לא הבנתי.

היו"ר דוד רותם:

סליחה, אם אתה חושב שהאדם הסביר, האדם המתקדם והאדם החושב נמצא באיזה מקום הולך על הקרקע, אתה טועה, הוא נמצא רק בבניין אחד במדינת ישראל - שם נמצא האדם הסביר. הוא יבין את זה.

אופיר פינס-פז:


רק בבית המשפט העליון?

היו"ר דוד רותם:

נכון.

הרצל בר-מג:

שים לב שבאותה פסקה כתוב בהמשך "הימנעותו מלקבלה", כשלמעלה כתוב "מקבל" ולמטה "מלקבל". תחליטו.

היו"ר דוד רותם:

לא, "לעניין עבירה של נהיגה בזמן פסילה מקבל או מהחזיק רישיון נהיגה".

הרצל בר-מג:

תמשיך לקרוא בסוף הפיסקה.

אופיר פינס-פז:

מי כתב את זה? זו הנסחית של הכנסת?

סיגל קוגוט:

לא.

יפעת רווה:

הצהרתי שהנסחית תחליט, ולא נגיש הסתייגות...

אופיר פינס-פז:


לא צריך לשאוף את דיני התורה, דיני התורה כבר כאן.

היו"ר דוד רותם:

יכול להיות שנהגתי בלי רישיון נהיגה לפני שקיבלתי רישיון נהיגה, ואז פוסלים אותי מלקבל. אם כבר יש לי רישיון פוסלים אותו מהחזיק. למטה מדובר על לקבל את ההודעה ולמעלה מדובר ברישיון הנהיגה.

הרצל בר-מג:

עדיין כתוב למעלה "מקבל" ולא "מלקבל".

יפעת רווה:

תעשו האחדה של הניסוחים.

אופיר פינס-פז:


אתה צודק והיא צודקת.

היו"ר דוד רותם:

וגם אתה צודק, והכול בסדר גמור. 


אם אנחנו לא מוסיפים אחרי "בדואר רשום" את המלים "לכתובותיו הרשומות במרשם האוכלוסין", המשמעות היא שהחוק הזה לא יבוצע לעולם. מצד שני, אני מבין את מה שאתם אומרים. 


אופיר פינס, אם לא נכניס "לכתובותיו הידועות", אתה מאפשר לנאשם לבוא אחר כך ולומר: רבותי, הודעתי למשרד הפנים על שינוי כתובת, הם מודים שהם שלחו את זה. 

אופיר פינס-פז:


אם יהיה לו עורך-דין טוב, זה מה שהוא יטען.

יפעת רווה:

אם לא נשנה, הוא פיזית לא יקבל את זה.

דן שני:

זו חזקה ניתנת לסתירה.

היו"ר דוד רותם:

הוא הוכיח שהוא לא קיבל את זה. זה בסדר גמור. זאת אומרת, אני לא פוגע בזכויות הנאשם.

דן שני:

אנחנו מעדיפים שזה יהיה כך.

אופיר פינס-פז:

מה?

סיגל קוגוט:

לא להוסיף כלום.

היו"ר דוד רותם:

הם אומרים שזה כתוב, שלא צריך. הרסת את החוק שלך. אופיר פינס, מה שיקרה של-90% מהאנשים יש כתובת אחת- - -

אופיר פינס-פז:

בערך 85%-80%.

היו"ר דוד רותם:

מתוך ה-15% שיש להם שתי כתובות, רק 5% עברייני תנועה--

אופיר פינס-פז:

אני מקווה שפחות.

היו"ר דוד רותם:

--ורק 0.5% מהם, החוק הזה יחול עליהם. על ה-0.5% הזה, אם מתוכם יש אחד שלא יקבל, כי הוא יטען שזו לא הכתובת שלו- - -

אופיר פינס-פז:


איך הם שכנעו אותך, אני לא מצליח להבין.

היו"ר דוד רותם:

הם שכנעו אותי מסיבה אחת פשוטה, משום שהם לא יודעים את הכתובות. מה שיקרה, שתתקע את זה בהנהלת בתי המשפט.

טלב אלסאנע:


זה הליך פלילי, אי אפשר לעשות את זה כלאחר יד.

היו"ר דוד רותם:

אנחנו יושבים על הצעת החוק הזאת כבר חמש פעמים. 

טלב אלסאנע:

יכולים להכניס אדם לבית סוהר, וצריך לוודא שזכויותיו לא נרמסו.

היו"ר דוד רותם:

זה מה שאנחנו עושים בחוק הזה.

חנן אהרון:

הנהלת בתי המשפט הרי לא מחוברת למרשם האוכלוסין. הם שולחים לפי הכתובת שבכתב האישום.

אופיר פינס-פז:


זאת יכולה להיותה בעיה. אתם לא יכולים להשיג את הכתובת ממשרד הפנים?

סיגל קוגוט:

זה מתאים לכל כתב אישום. באינוס זה כן בסדר ששולחים לאדם שזו לא הכתובת שלו? אני לא מבינה. זה מתאים רק לתעבורה?

אופיר פינס-פז:

אני רוצה להציע, שיושב-ראש הוועדה יגיש הסתייגות להצעת החוק, שבה הוא מציע להחיל את כל זה כהסדר כולל. בשבוע, מעכשיו עד שיצביעו על הצעת החוק במליאה, הנהלת בתי המשפט תבדוק כמה הדבר הזה ריאלי.

היו"ר דוד רותם:

אתה רוצה שהצעת החוק שלך תעבור?

אופיר פינס-פז:


לא בכוח. אתם לא רוצים שהדואר שלכם יגיע לאנשים? אני לא מצליח להבין את ההיגיון הזה. פעם ראשונה שאני רואה מערכת שלא רוצה שהלקוחות שלה יקבלו את הדואר.

היו"ר דוד רותם:

אופיר פינס, עשיתי עבירה, לא של תעבורה, חסמתי כביש, מה שנקרא "סיכון חיי אדם בנתיב תעבורה". בתקופת ההתנתקות, אם הייתי הולך לאורך כביש, מיד היו עוצרים אותי על סיכון חיי אדם בנתיב תעבורה. זה סעיף שהפך להיות מאוד קריטי באותה תקופה. עצרו אותי, לקחו ממני את הכתובת שלי ושלחו אותי הביתה. לאן שלחו לי את כתב האישום? לכתובת הזאת. אני עברתי בינתיים דירה. כתב האישום חזר ולא נמסר. לא היתה להם כתובת אחרת. מה הם עשו אתה חושב? הם לא הלכו למרשם האוכלוסין, חיפשו אותי, במקרה תפסו אותי עוד פעם, אמרו: יש נגדך כתב אישום, בוא, לקחו אותי למשטה, מסרו לי את זה.

אופיר פינס-פז:


זה רציני?

היו"ר דוד רותם:

אין מה לעשות, אין להם כתובת.

אופיר פינס-פז:

אין מה לעשות? אתם לא באותה מדינה?

חוה ראובני:

ודאי שיש מה לעשות, זה עלה בוועדה לביקורת המדינה לפני שלושה חודשים.

טלב אלסאנע:


אנחנו חיים במציאות הזאת. לא הבנתי מה אופיר פינס רוצה.

סיגל קוגוט:


שיבררו את מענו האמיתי של האדם.

היו"ר דוד רותם:

אתה חושב שאפשר לנהל ארבע ישיבות על הצעת חוק, תגיע בישיבה החמישית ותגיד שאתה לא מבין?

טלב אלסאנע:

אני תמיד מבין, אבל תקשיב. מותר לי לתהות על הדברים האלה, כי נראה לי משהו לא נכון.

אופיר פינס-פז:


חלק מהדואר לא מגיע. אם עושים חוק מהסוג הזה, אתה חייב לוודא שהדואר מגיע. במשרד הפנים, בניגוד להנהלת בתי המשפט, יש דואר של המען, וחלק מהאנשים מוסרים כתובת היכן הם רוצים לקבל את הדואר, שזה לא תמיד בבית - תיבת דואר וכל מיני דברים. הכוונה, שמהנהלת בתי המשפט ישלחו, לאדם שיש שתי כתובות, לשתי הכתובת, לאדם שיש לו כתובת אחת, תשלח לכתובת אחת. הם מתנגדים.

היו"ר דוד רותם:

לא שהם מתנגדים, הם לא יכולים.

אופיר פינס-פז:

למה הם לא יכולים?

היו"ר דוד רותם:

כי אין להם הכתובות.

חוה ראובני:

שיתחברו למרשם האוכלוסין.

סיגל קוגוט:


אתם לא מחוברים למרשם האוכלוסין?

מלכה צדקה:

יש לנו חיבור למרשם האוכלוסין, ואנחנו נמצאים כרגע בשלב של מעבר תוכנות, אבל המידע שיש לנו הוא לא מידע שאנחנו יכולים להשיג שתי כתובות. יש לנו מידע לגבי תעודת זהות, התאמה לשם הנאשם.

סיגל קוגוט:


כתובת אין לכם?

מלכה צדקה:

כתובת אין לנו.

דן שני:

מבוצעות פה שתי מסירות, גזר הדין זה כבר הפעם השנייה.

סיגל קוגוט:


אם אתם מתחברים למרשם האוכלוסין, שיהיה שדה גם של כתובת. אתם הרי כל הזמן מזמינים אנשים לדיונים.

היו"ר דוד רותם:

הם עכשיו עושים ממשק חדש. אני הולך לחוקק חוק שלמשרדי ממשלה במדינת ישראל אסור יהיה להתחבר במחשב. חצי מהחוקים פה נתקעים כי הממשק עוד לא נעשה - אין הוצאה לפועל במדינת ישראל, כי הממשקים עוד לא גמורים, ואין מרשם אוכלוסין, כי הממשקים עוד לא גמורים, והחוק הביומטרי צריך לדחות בשנתיים, כי הממשקים עוד לא התחילו. חבר'ה, תעשו לי טובה, תתחילו לעבוד כמו שעבדנו בימים שעברו. יש נייר ועיפרון, גם לוח הכפל צריך לדעת בעל פה, לא צריך בשביל זה מחשב.

דן שני:

אפשר להעיר הערה חשובה למה זה רק 0.5%, ואולי פחות מזה? מדובר באדם שהוזמן כדין לדיון בפעם הראשונה, והורשע בהיעדרו, אחרי שלא היה ספק לגבי ההזמנה שלו כדין.

סיגל קוגוט:


מדברים עכשיו על מה זה הוזמן כדין, לאן שלחו לו את זה.

דן שני:

על הפעם הראשונה?

סיגל קוגוט:

אם נתנו לו ביד, זה בסדר.

דן שני:

הפעם הראשונה, ברור.

סיגל קוגוט:


השאלה שלה היתה מה זה "מענו של אדם".

דן שני:

עכשיו אנחנו מדברים על ההזמנה הראשונה?

סיגל קוגוט:

כן, על זה מדברים, אלא אם כן הוא קיבל את זה ביד מהשוטר.

היו"ר דוד רותם:

המסירה הראשונה נמסרה לו ביד.

דן שני:

לשוטר הוא נתן כתובת, מכוח הכתובת הזאת שולחים לו.

סיגל קוגוט:


השאלה, מה קורה כששלחו לו הביתה את הראשונה.

היו"ר דוד רותם:

לא נכון. הראשונה נמסרה לו כדין.

סיגל קוגוט:

לפעמים כן, אם זה צילום.

דן שני:

עכשיו רק מודיעים לו על התוצאה של המשפט, ורק על ה-0.5 האלה, שבדיוק בתקופה שעד גזר הדין החליפו את הכתובת.

היו"ר דוד רותם:

אתמול או שלשום ישבת פה והתווכחת אתי למה צריך לתקן את תקנות סדר הדין בנושא של המסירה, שהוא צריך להודיע שהוא עבר כתובת. אתה זוכר על מה אני מדבר?

סיגל קוגוט:

הוא דווקא לא רצה להוסיף את זה.

היו"ר דוד רותם:

הוא רצה.

סיגל קוגוט:

העירייה רצתה.

היו"ר דוד רותם:

הוא לא רצה שימסרו לו, אלא שימסרו לבית המשפט.

יפעת רווה:

לא. עיריית תל-אביב רצתה.

היו"ר דוד רותם:

גם הוא רצה, הוא הסביר לי כמה זה חשוב.

דן שני:

חזקות לברירת קנס הן יותר דרקוניות. בנושא הזה אנחנו במטריה שלא חלה תקנה 44(א). כאן צריכה להיות מסירה כדין, אין מחלוקת. זה לא רק קונסטרוקציה של מסירה, גם כך ניסחנו את החוק הנוכחי- - -

היו"ר דוד רותם:

מה אנחנו עושים- - -

טלב אלסאנע:


פיקציה של מסירה, כאילו מסר. צריך לדעת את זה באופן פוזיטיבי, שזה נמסר.

היו"ר דוד רותם:

אחרת הוא יוכיח.

טלב אלסאנע:

 כאילו הוא קיבל כשלא קיבל?

היו"ר דוד רותם:

כאילו הוא קיבל, כן, כי אנשים לא רוצים- - -

טלב אלסאנע:

זה דיני עונשין.

היו"ר דוד רותם:

זה דיני עונשין, ולכן אנחנו מאפשרים לו את האפשרות להוכיח אחרת.

טלב אלסאנע:


מה זה "מסיבות שאינן תלויות בו", מה זאת אומרת? זה מנוסח כל כך רחב.

אופיר פינס-פז:

עכשיו אתה חוזר אחורה?

היו"ר דוד רותם:

אדוני היקר, מסיבות שאינן תלויות בו, שהוא היה בחוץ-לארץ, הוא היה חולה, ולא קיבל.

אופיר פינס-פז:

היה במילואים.

היו"ר דוד רותם:

הרי אנחנו מכירים את השיטה. טלב אלסאנע, בחייך, שנינו היינו עורכי דין מספיק שנים.

טלב אלסאנע:


בית המשפט יקבע סבירות, אם הסיבה סבירה, לא סבירה.

היו"ר דוד רותם:

אין בעיה, אכן הוא יוכל לפנות לבית משפט ולהגיד: לא קיבלתי מסיבות שאינן תלויות בי.

טלב אלסאנע:

מה זה "שאינן תלויות בו"?

היו"ר דוד רותם:

בית המשפט יקבע.

אופיר פינס-פז:

נתנו דוגמאות.

היו"ר דוד רותם:

הרי אנחנו מכירים את השיטה. באים לדואר, האיש שמחלק את הדואר הוא חבר שלי- - -

אופיר פינס-פז:

לאן אתה נגרר עכשיו?

טלב אלסאנע:

מה זה "נגרר"? זה דיון ענייני.

אופיר פינס-פז:

קיימנו אותו.

טלב אלסאנע:

הוצאתם הזמנה לדיון?

אופיר פינס-פז:

בוודאי.

טלב אלסאנע:

מקיימים דיון?

היו"ר דוד רותם:

כן.

טלב אלסאנע:

זה חלק מהדיון?

אופיר פינס-פז:

לא.

היו"ר דוד רותם:

כן. כן, אופיר פינס, גמרנו. נו, בחייך, אחר כך הוא יגיד שאני סותם לו את הפה, אתה לא מבין?

טלב אלסאנע:

כאילו דיון.

היו"ר דוד רותם:

לא, דיון רציני. חבר הכנסת טלב אלסאנע, שנינו היינו עורכי דין מספיק שנים, שאנחנו מכירים את השיטה שהחבר שלי הוא זה שמחלק את הדואר, זה קורה בדרך כלל בהתנחלויות ובפזורה הבדואית. בשני המקומות האלה, זה שמחלק את הדואר הוא חבר שלי. אני מסתכל. אני אומר לו: מה יש לך היום בשבילי?

טלב אלסאנע:

ואללה, פעם ראשונה שאתה צודק.

היו"ר דוד רותם:

אז בוא ניסע הלאה.


חבר הכנסת פינס, אני יכול להצביע?

אופיר פינס-פז:

מה החלטת בסוף בעניין הזה?

סיגל קוגוט:

להשאיר את זה.

אופיר פינס-פז:

אני מכבד את החלטתך אם הגעת למסקנה שזה לא ישים.

היו"ר דוד רותם:

מי בעד הצעת החוק בקריאה השנייה והשלישית?

טלב אלסאנע:

אני נגד.

היו"ר דוד רותם:

מי נגד?

הצבעה

בעד - 2

נגד – 1

אושר להעביר לקריאה השנייה והשלישית את הצעת חוק סדר הדין הפלילי (תיקון מס' 63) (חזקת מסירה לעניין נהיגה בזמן פסילה), התש"ע-2009

היו"ר דוד רותם:

נא לרשום בפרוטוקול שחבר הכנסת טלב אלסאנע מתנגד.

טלב אלסאנע:


אני מבקש להגיש הסתייגויות.

היו"ר דוד רותם:

תגיש עכשיו. 

סיגל קוגוט:

צריך להצביע עליהם.

היו"ר דוד רותם:

עכשיו אני מצביע.

טלב אלסאנע:

אני מבקש להגיש הסתייגות.

היו"ר דוד רותם:

תגיד לי מה ההסתייגויות. תתחיל.

טלב אלסאנע:

לשם החוק.

היו"ר דוד רותם:

הלאה.

סיגל קוגוט:

אנחנו לא מגישים- - -

היו"ר דוד רותם:

תנו לו, בחייכם. אתה רוצה הסתייגות דיבור?

טלב אלסאנע:

לא. הביטוי "מסיבות שאינן תלויות בו" למחוק.

סיגל קוגוט:

זה רק יהיה לרעתו.

היו"ר דוד רותם:

אני מצביע על זה. אני מקבל את ההסתייגות שלך. אתה יודע מה המשמעות? שהוא לא יכול להוכיח כלום.

טלב אלסאנע:

אני רוצה להציע חלופה.

סיגל קוגוט:

מה אתה רוצה שהוא יוכל לטעון בבית המשפט, שהוא לא קיבל, ולא משנה מה הסיבה?

טלב אלסאנע:


חובת המסירה היא לא חובת המקבל, חובת המסירה היא חובת מי שאמור להעביר לו ולמסור לו, והוא צריך להוכיח שאכן נמסרה לו, ולכן את הפסקה הזאת צריך להוריד, והם צריכים להוכיח שאכן היתה מסירה. זה דבר אחד.

היו"ר דוד רותם:

אני יכול להצביע על ההסתייגות הזאת?

סיגל קוגוט:

רגע.

היו"ר דוד רותם:

אחר כך תנסחי. הבנו מה הוא רוצה.

טלב אלסאנע:


תכתבי כי לא קיבל את ההודעה עקב הימנעות מלקבלה על ידי מעשה או מחדל. 

סיגל קוגוט:

אם באו אליו הביתה לתת לו הודעה. מה הוא צריך- - -

טלב אלסאנע:

הוא נמנע מלקבל אותה. מוסרים לי, אני מסרב לחתום. כאן האחריות היא אחריות שלו. אנחנו מגבילים מאוד את הסיבות כאשר כותבים "מסיבות שאינן תלויות בו". מחלה זו סיבה שתלויה בו.

אופיר פינס-פז:

זו סיבה שתלויה בו?

היו"ר דוד רותם:

טלב צודק. מי שנפטר זו סיבה שתלויה בו, הוא יכול היה למנוע את הפטירה... 

טלב אלסאנע:


מה זה "מסיבות שאינן תלויות בו"? הכול תלוי בו.

היו"ר דוד רותם:

ודאי. כשמישהו מת זה תלוי בו, נכון? הוא יכול היה למנוע את זה. הוא סותם את האף והנשמה לא יוצאת...

טלב אלסאנע:

אני עכשיו מדבר באופן מאוד ענייני.

היו"ר דוד רותם:

אתה לא מדבר עניינית, טלב אלסאנע, אתה עושה צחוק מהחוק הזה.

טלב אלסאנע:

זה מאוד רציני, זה לא מצחיק.

סיגל קוגוט:


הבנתי. אתה רוצה, ואפשר לעשות את זה פה בנוסח, שהדבר היחיד שהוא יצטרך להראות זה שהוא לא נמנע במכוון מלקבל.

היו"ר דוד רותם:

לא, סליחה.

טלב אלסאנע:


אתה היושב-ראש, אתה תאפשר לי להציג את הטענה שלי בצורה ברורה, מנומקת ומלאה.

היו"ר דוד רותם:

אני מאפשר לך, אבל כבר הבנתי אותה.

טלב אלסאנע:

אין לי בעיה עם אותו אדם שמתחמק, מסכל ומונע בכוונה מלקבל. לא תעמוד לו הגנה.

היו"ר דוד רותם:

הוא רוצה להעביר את הנטל.

סיגל קוגוט:


לא. הוא רוצה שהדבר היחיד שאדם יצטרך להוכיח שהוא לא התחמק.

טלב אלסאנע:

כן.

סיגל קוגוט:

לא "סיבות שאינן תלויות בו".

היו"ר דוד רותם:

מה זה "הוא לא התחמק"?

סיגל קוגוט:


הוא לא התחמק מלקבל את המסירה. 

היו"ר דוד רותם:

איך אפשר להוכיח דבר כזה?

סיגל קוגוט:

אם מאמינים לו. הוא יגיד את זה לבית משפט.

חוה ראובני:

באישור מסירה יש רובריקה של סירב לקבל.

טלב אלסאנע:


סירב לקבל.

היו"ר דוד רותם:

בסדר. זו ההסתייגות הראשונה.

סיגל קוגוט:

ההסתייגות הראשונה מספיק משמעותית.

היו"ר דוד רותם:

אדוני, יש לך כל הזמן שבעולם.

טלב אלסאנע:

בסדר.

היו"ר דוד רותם:

זו ההסתייגות שלך?

טלב אלסאנע:

כן.

היו"ר דוד רותם:

תודה רבה. מי בעד ההסתייגות? מי נגד?

הצבעה

בעד - 1

נגד - 2

ההצעה של טלב אלסאנע לא אושרה, ותעלה למליאה כהסתייגות.

היו"ר דוד רותם:

תודה רבה. ההסתייגות נפלה. תודה רבה, רבותי.

